钦定古今图书集成/明伦汇编/官常典/第638卷 > 《为临川王嗣宗让陕州刺史表》唐·李峤
## 钦定古今图书集成/明伦汇编/官常典/第638卷 > 《为临川王嗣宗让陕州刺史表》唐·李峤

臣某言：臣谬延殊奖，改牧大藩。由中之诉，已荐于宸
扆；恤下之鉴，未回于霄极。祗奉还命，启处失图。臣某
“诚惶诚恐，顿首顿首，死罪死罪。”臣地则葭莩，质惟樗
散，实惭淮南好古之意，有谢东平为善之乐。徒以攀
光日月，藉庆云霄，遂得升降玉除，珮服金玺。四科取
士，本异贤良；五等建侯，自缘恩泽。常惧贻累宗室，取
笑衣冠。上缺《麟趾》之风，下招鹈翼之刺。不谓圣慈愈
厚，天造弥隆，收其十舍之才，委以六条之任。虽臻荣
益观，窃忭于如丝；而谬职妨贤，顾惭于匪〈一作筐〉服。况
神皋名岳，天府上腴，是殷帝畿，实始王化。东则二南
作颂，有周召之馀风；西则三辅式歌，望赵、张之遗迹。
顾循庸昧，本惭政理，将何以肃应殊典，崇藩屏之位；
继踵前良，致京师之福？不能者止，窃铭于夙心；非据
必危，敢忘于大诫？伏愿暂纡圣鉴，俯收愚款，永怀至
公之道，特寝曲私之泽，则符竹有寄，长无尸素之讥；
槱薪得才，不失朝廷之序。无任惭惧之至。谨重诣朝
堂奉表陈请以闻。